Harrismith-plaasaanval: ‘Yster’-boervrou uit hospitaal ontslaanAlison Oates sterk aan ná ‘n wrede aanval op haar plaas Sondagmiddag. Foto: Facebook. Alison Oates, die 58-jarige weduwee en boervrou van die Vrystaat wat Sondagmiddag op haar plaas naby Harrismith aangeval, gemartel en verkrag is, is Maandag uit die hospitaal ontslaan en sterk by familielede aan. Tommie Esterhuyse, voorsitter van Vrystaat Landbou (VL) se Komitee vir Wet en Orde, het saam met ŉ afvaardiging van VL se hoofbestuur Oates by haar skoonsuster gaan besoek, nadat sy uit die La Verna-hospitaal op Ladysmith ontslaan is. Oates is een van VL se uitvoerende bestuurslede. “Sy het toestemming gegee dat haar naam genoem mag word en het ook gesê sy dra nie kwaad in haar rond ná die voorval nie,” het Esterhuyse Dinsdag aan Maroela Media gesê. “Sy is baie sterk in hierdie stadium en is gretig om so gou moontlik terug te keer na haar plaas om aan te gaan met haar beesboerdery.” Esterhuyse het Oates as ŉ ystervrou beskryf en gesê sy is baie sterk. Sy het twee dogters wat onderskeidelik in Bloemfontein en Johannesburg woon. Hy het gesê sy boer al jare lank, maar was nie seker hoe lank terug haar man oorlede is nie. Maroela Media het vroeër berig Oates is Sondag omstreeks 17:00 aangeval nadat sy van ŉ vergadering in Bethlehem teruggekeer het. Volgens sers. Mmako Mophiring, provinsiale polisiewoordvoerder, het twee onbekende mans haar by haar huis ingewag. Hulle het haar in haar huis ingedwing waar hulle haar met kledingstukke vasgebind het. Sy is onder meer met ŉ mes gesteek en met ŉ warm strykyster gebrand terwyl haar aanvallers op geld aangedring het. “Sy het vir hulle gesê sy het nie baie geld nie, net dit wat sy by haar gehad het. Die mans het haar glo ook verkrag voordat hulle met die vrou se wit Mahindra-bakkie gevlug het. Hulle het die geld wat sy by haar gehad het en ŉ selfoon gesteel,” het Mophiring gesê. Oates kon haar ná die aanval loskry en het hulp by bure ontbied. Sy is deur Netcare 911 na die hospitaal op Ladysmith gehaas vir behandeling. Sommige Maroela Media-lesers het in reaksie op die berig teen die slagoffer uitgevaar en gesê dat sy nie veiligheidsbewus was nie. Esterhuyse het hierop reageer en gesê dit is onsin. “Volgens my is daar voldoende veiligheid en is sy paraat. Sy is ook tans besig om kringtelevisiekameras by die huis aan te bring.” Esterhuyse het bygevoeg dat VL se uitvoerende bestuur baie hartseer en geskok is oor die wrede aanval op Oates. “Die wreedheid van hierdie aanval en die feit dat ŉ weerlose vrou so erg aangerand is, is uiters kommerwekkend en word in die sterkste moontlike terme veroordeel! Hierdie landbouer ondersteun die gemeenskap op verskeie maniere, en sy doen haar bes om armes op te hef. Sy het ŉ baie belangrike rol vervul om die erge brande in die Harrismith-streek te help blus verlede jaar, terwyl sy die brandarm gemeenskappe wat alles verloor het, bygestaan het deur skenkings in te samel. Dit is baie moeilik om te verstaan hoekom iemand wat die gemeenskap so probeer ondersteun, so wreed aangeval sou word. Ons wens haar volkome herstel toe en sal alle moontlike steun aan haar bied,” het hy gesê. Die Harrismith-polisie ondersoek ŉ saak van poging tot moord, huisroof en verkragting. Mophiring het Dinsdag aan Maroela Media gesê niemand is nog in hegtenis geneem nie. Oates se bakkie is egter intussen opgespoor. “Die bakkie is Maandag verlate in die Intabazwe- informele nedersetting opgespoor. Die ondersoek duur voort,” het hy gesê.